Nota de Premsa

19 Març de 2016

**Lucas Eguibar guanya la classificatòria de les finals de la Copa del Món Snowboard Cross FIS de Baqueira Beret**

**Dissabte 19, l'estació de la Val d'Aran ha rebut als 49 riders de la categoria masculina que han disputat les proves classificatòries en què el rider basc de RFEDI ha marcat el millor temps que li dóna l'entrada directa per a la gran final de Copa del Món a disputar demà a partir del migdia. Les classificatòries femenines s'han ajornat a diumenge.**

**Pel que fa als altres components de l'equip espanyol, Regino Hernández s'ha classificat en la segona ronda i Laro Herrero s'ha quedat fora de la final.**

La jornada ha començat amb una meteorologia estable a l'estació aranesa i l'organització ha treballat intensament per ultimar els preparatius de la competició. Els 72 esportistes participants (49 homes i 23 dones) han començat d'hora l'escalfament pel circuit. La prova s'ha iniciat a les 13h, dues hores més tard del previst, temps necessari per assegurar tots els punts del traçat. A causa d'aquest retard s'ha decidit ajornar la classificatòria femenina al diumenge 20, abans de la gran final.

Més de 1500 persones han ovacionat als esportistes durant aquestes classificatòries disputades a la zona del Blanhiblar Beret. Han gaudit de l'espectacle amb salts en els quals arribaven a volar fins a 25 metres, mentre degustaven els productes tradicionals de la Val d'Aran al Village, com la coneguda Olla Aranesa, de la qual s'han servit 350 racions. A més de bona música en directe, s'han dut a terme activitats i animacions paral·leles.

En la línia de sortida també s'han congregat seguidors d'aquest espectacular esport que han aprofitat l'ocasió per animar els riders. Diumenge, els assistents podran vibrar a la meta a partir del migdia veient als favorits i vivint al màxim la festa de cloenda que tindrà lloc a partir de les 14.30h al Village, on hi haurà un DJ convidat.

**Lucas Eguibar, primer en la classificació**

El donostiarra de la Real Federación Española Deportes de Invierno (RFEDI) té possibilitats d'entrar al podi del circuit de Copa del Món, ja que ocupa el quart lloc en la modalitat de SBX, amb 2.766 punts. Ha estat el rider que ha registrat el millor temps en la primera ronda classificatòria de dissabte, amb 53.88, a més de mig segon de l'austríac Alessandro Haemmerle (54.47), principal rival de l'esportista basc, que ocupa la segona plaça de la general. En tercera posició ha quedat el rus Aleksandr Guzachev, amb un crono de 54.55.

Després de finalitzar la baixada guanyadora, Eguibar ha exclamat que "l'ambient és una passada, quan anava a sortir tothom ha començat a cridar i animar... Ha estat una sensació increïble que tanta gent t'animi i tant de bo ho puguem repetir moltes vegades". Pel que fa a la final de demà ha explicat que "el circuit és molt tècnic i es pot guanyar la carrera ja a la sortida. Si ens col·loquem en primera posició serà clau, en les corbes anirem molt igualats i és important absorbir bé els salts per no perdre temps". Si aconsegueix repetir la posició de dissabte, Eguibar podria emportar-se el segon premi del circuit de SBX.

El també component de RFEDI, **Regino Hernández**, s'ha classificat en la segona ronda. Després les dues mànegues ha explicat que "a la primera baixada m'ha costat agafar el ritme i he comès algun error i en la segona ho tenia molt clar, la neu estava més tova i el traçat més lent, així que havia de donar-ho tot per entrar entre els 32 millors". El rider andalús ha assegurat que "estic molt content de disputar la final, seria grandíssim aconseguir un bon resultat a casa".

**Laro Herrero**, que s'ha quedat a les portes de la final, ha explicat que "a la primera baixada anava força bé però he fet una errada i he perdut l'oportunitat. Després en la segona no he baixat amb la mateixa intensitat, la pista estava més lenta i a més, després de la lesió que vaig tenir no he recuperat la confiança. Ara em concentraré en la temporada que ve". El càntabre que ha fet un resum del seu any ha assegurat que "vam començar molt bé i em trobava molt en forma perquè vam tenir molts més entrenaments en neu i en sec i van anar sortint resultats en Copa d'Europa i Copa del Món" i ha afegit que "al gener em vaig lesionar i tot i que m’he anat recuperant físicament, no ho he fet de cap i no he afrontat bé les últimes proves".

**Una final decisiva**

Diumenge 20 a partir de migdia prendran la sortida els 32 riders de la categoria masculina classificats dissabte. En la categoria femenina, les 16 corredores que competiran a la final, es decidiran el mateix diumenge. Els homes disputaran la seva primera ronda a setzens de final i la dones, a vuitens. Els corredors baixaran en grups de 4 i els dos primers de cada màniga passaran a la següent eliminatòria (vuitens de final, quarts de final, semifinals i finals) fins arribar a la gran final i a la final de consolació per decidir els llocs del 1r al 8è.

El francès Pierre Vaulter, que matemàticament ja és el campió, ha declarat que "és un circuit tècnic i difícil, un autèntic repte per a tots els que competim". L'actual líder olímpic se situa a 1.200 punts per sobre de l'austríac que ocupa la segona posició, Alessandro Haemmerle (3.440). Just per darrere es troba Nikolai Olyunin (Rússia) que acumula 3.060. En el cinquè i sisè lloc estan Nick Baumgartner (USA) i Alex Pullin (Àustria) amb 2.306 i 2.163 punts, respectivament. En la categoria femenina el Globus de Cristall es disputarà fins a l'últim segon i la principal candidata és la italiana Michela Moioli, que suma 4.650 punts. També poden optar al podi les checha Eva Samkova (4.260 punts) i la francesa Nelly Moenne Loccoz (3.720 punts). Les riders que completen el Top 6 són Chloe Trespeuch (FRA) amb 3.660 punts, Belle Brockhoff (Austràlia) amb 3.460 i Lindsey Jacobellis (USA), amb 3.410 punts.

En total, 72 snowboarders s'han desplaçat a Baqueira Beret (49 homes i 23 dones) provinents de 20 països (Alemanya, Andorra, Argentina, Austràlia, Àustria, Brasil, Bulgària, Canadà, Estats Units, Espanya, Finlàndia, França, Holanda, Itàlia, Japó, Noruega, Polònia, República Txeca, Rússia i Suïssa).

El circuit de Copa del Món de 2015-2016 ha acollit un total de 7 proves repartides en diferents estacions europees i asiàtiques. L'estació de la Val d'Aran serà la seu de la gran final d'aquest esport espectacular i dels pocs sobre neu en el qual hi ha el contacte físic i on l'estratègia i la improvisació es barregen donant com a fruit unes baixades explosives.

**Contactes**

Departament de Premsa:

Continguts:

Toti Rosselló / Ingrid Vilà

[media@baqueira.es](mailto:media@baqueira.es)

+34 670 763 555

Acreditacions premsa:

Xènia Fortea

[xfortea@xcommunication.es](mailto:xfortea@xcommunication.es)

+34 607 754 170

General Baqueira:

Josi Martínez

[prensa@baqueira.es](mailto:prensa@baqueira.es)

+34 973 639 044 /+34 932 049 557

Més info:

[www.baqueira.es](http://www.baqueira.es)

#baqueirasbx